有僧言羅浮事因爲詩以寫之
作者：劉禹錫
朝代：唐

paragraphs: 君言羅浮上，容易見九垠。
漸高元氣壯，洶湧來翼身。
夜宿最高峰，瞻望浩無鄰。
海黑天宇曠，星辰來逼人。
是時當朏魄，陰物恣騰振。
日光吐鯨背，劒影開龍鱗。
倏若萬馬馳，旌旗聳奫淪。
又如廣樂奏，金石含悲辛。
疑其有巨靈，怪物盡來賓。
陰陽迭用事，乃俾夜作晨。
咿喔天雞鳴，扶桑色昕昕。
赤波千萬里，湧出黃金輪。
下視生物息，霏如隙中塵。
醯雞仰甕口，亦謂雲漢津。
世人信耳目，方寸度大鈞。
安知視聽外，怪愕不可陳。
悠悠想大方，此乃桮水濱。
知小天地大，安能識其真。